Kitba ta' Dinah Seguna "Il-viżjoni tagħna innovattiva. Niggarantixxu li se nagħtu l-ogħla servizz tas-saħħa lill-Maltin u l-Għawdxin," dan qalu Ram Tumuluri, id-direttur ta' Vitals Global Healthcare, l-investitur ta' mitejn u għoxrin miljun ewro li se jissarraff f'riġenerazzjoni tal-Isptar Ġenerali t'Għawdex, l-Isptar San Luqa u l-Isptar Karin Grech. Kunċetti innovattivi Waqt press briefing għall-ġurnalisti, Tumuluri stqarr li f'pajjiżna sabu l-ambjent ideali biex jwettqu viżjoni ambizzjuża. L-investiment se jwassal biex is-settur tas-saħħa f'pajjiżna jilħaq l-ogħla livell u dan billi jkunu mwaqqfa ċentri ġodda b'kunċetti innovattivi bħal ċentru ddedikat kollu kemm hu għar-rijabilitazzjoni, ċentru ta' simulazzjoni l-ewwel wieħed tax-xorta tiegħu f'pajjiżna u li se jattira professjonisti minn madwar id-dinja. Għal din il-viżjoni ambizzjuża, Tumuluri ggarantixxa ix-xogħol ta' kull ħaddiem. Ħaga li l-Gvern Malti kemm-il darba qal minn mindu tħabbar l-investiment. Diġà beda x-xogħol Il-ħidma diġà bdiet. Fil-fatt fil-jiem li ġejjin se jibda xogħol fuq il-faċċata tal-Isptar San Luqa li se tkun restawrata. Għaddej ix-xogħol biex jibda l-bini tal-iskola medika Barts li dalwaqt tara l-ewwel studenti tagħha din is-sena. Fl-istess waqt li għaddejja ħidma ma' professjonisti li se jieħdu ħsieb dipartiment differenti. Fosthom il-kardjologu l-Professur Albert Fenech li rriżenja mill-grupp parlamentari Nazzjonalista, u issa se jkun id-direttur tad-dipartiment tal-kardjologija fit-twettiq tal-investiment. Filwaqt li sostna li hu kommess li jara li l-investiment jitwettaq, Fenech qal li l-aktar ħaġa li dejqitu minn mindu tħabbar l-investiment kienet l-allegazzjonijiet infondati li saru. Min-naħa tiegħu, il-Ministru għas-Saħħa Chris Fearne qal li wara li ġie iffirmat il-ftehim, issa għaddej il-proċess ta' tranżizzjoni biex fix-xhur li ġejjin, il-viżjoni tibda tieħu s-sura tagħha.